**Kia Forte** on Kia Motorsin vuodesta 2008 lähtien valmistama alemman keskiluokan automalli, joka korvasi Kia Ceraton. Sitä ei myydä lainkaan Keski- ja Länsi-Euroopassa, missä valmistajalla on markkinoilla saman kokoluokan Ceed-malli. Sen sijaan Venäjällä ja Ukrainassa Fortea ja Ceediä myydään toistensa rinnalla. Muun muassa Australiassa ja Brasiliassa Fortea markkinoidaan edeltäjänsä tavoin **Cerato**-nimisenä.

Kia Forte TD (2008–2012)
------------------------

Ensimmäisen sukupolven Forte esiteltiin kesällä 2008 neliovisena sedanina. Sen muotoilu on saanut vaikutteita saman vuoden maaliskuussa järjestetyssä New Yorkin autonäyttelyssä esitellystä kaksiovisesta Kia Koup -konseptiautosta. Tuotantoversio coupé-mallista tuli markkinoille muutamaa kuukautta sedania myöhemmin. Kiinassa sen nimenä oli **Kia Shuma**, Chilessä **Kia Koup**. Forte perustuu samalle pohjalevylle kuin esimerkiksi ensimmäisen sukupolven Hyundai i30- ja Kia cee’d -mallit.

Kia Forte Koup
Bensiinimoottorivalikoimassa olivat 1,6-litrainen Gamma vapaasti hengittävänä tai turboahdettuna versiona sekä vapaasti hengittävät 2,0- ja 2,4-litraiset Theta-moottorit. Dieselmoottorina oli 1,6-litrainen CRDi.

New Yorkin autonäyttelyssä huhtikuussa 2010 esiteltiin kolmantena korimallina viisiovinen hatchback.

Hatchback-korinen Kia Forte.

Kia Forte YD (2012–2018)
------------------------

Toisen sukupolven Forte esiteltiin kesällä 2012. Se on edeltäjäänsä pidempi, leveämpi ja matalampi. Kasvaneen akselivälin ansiosta myös sisätilat olivat aiempaa suuremmat. Etelä-Koreassa mallia myytiin nimellä **Kia K3**. Auto perustuu samalle pohjalevylle kuin kahta vuotta aikaisemmin esitelty Hyundai Elantra.

Bensiinimoottoreina olivat 1,6-litrainen Gamma vapaasti hengittävänä tai turboahdettuna versiona sekä vapaasti hengittävät 1,8- ja 2,0-litraiset Nu-moottorit. Dieselmoottorina oli 1,6-litrainen CRDi.

Sedan-korinen Kia Cerato.
Detroitin autonäyttelyssä tammikuussa 2016 esiteltiin kasvojenkohotuksen kokeneet sedan- ja hatchback-koriset Forte-mallit. Auto sai uuden keulan ilmeen, joka vastasi aiemmin esiteltyä uutta Kia Optimaa. Sen sijaan kaksiovisen Forte Koup -mallin valmistus lopetettiin.

Kia K3 Koup
Toisen sukupolven facelift-malli.

Kia Forte BD (2018–)
--------------------

Kolmannen sukupolven Forte esiteltiin Detroitin autonäyttelyssä tammikuussa 2018. Sen muotoilussa on piirteitä Kia Stingeristä. Etelä-Koreassa ja Kiinassa mallia myydään nimellä **Kia K3**. Shanghain autonäyttelyssä huhtikuussa 2019 esitelty Kiinassa myytävä versio eroaa hieman keulan ilmeeltään muilla markkina-alueilla myytävästä versiosta. Forte perustuu samalle pohjalevylle kuin esimerkiksi kolmannen sukupolven Hyundai i30- ja Kia Ceed -mallit.

Kiinassa myytävä Kia K3.Moottorivalikoimassa ovat 1,6-litrainen Gamma vapaasti hengittävänä tai turboahdettuna versiona sekä vapaasti hengittävä 2,0-litrainen Nu. Malliin on ensimmäistä kertaa saatavana valmistajan itse kehittämä portaaton automaattivaihteisto, jota valmistaja kutsuu nimellä IVT (*Infinitely Variable Transmission*).

Lähteet
-------

1. ↑  Revealed! 2010 Kia Forte Sedan images hit the Web *Motor Trend*.  2.7.2008. Viitattu 8.11.2019. (englanniksi)
2. ↑  2010 New York Auto Show: 2011 Kia Forte Hatchback *Motor Authority*.  2.4.2010. Viitattu 8.11.2019. (englanniksi)
3. ↑  Redesigned 2013 Kia Forte sedan makes web debut *Autoblog*.  29.7.2012. Viitattu 8.11.2019. (englanniksi)
4. ↑  Kia Forte and Forte5 bring fresh new duds to Detroit *Autoblog*.  12.1.2016. Viitattu 8.11.2019. (englanniksi)
5. ↑  The Kia Forte Koup Has Been Discontinued *Motor Trend*.  2.5.2017. Viitattu 8.11.2019. (englanniksi)
6. ↑  2019 Kia Forte First Look: More Stylish and Efficient Compact Now Offers a CVT *Motor Trend*.  15.1.2018. Viitattu 8.11.2019. (englanniksi)
7. ↑  2019 Kia Forte reveals its Stinger-inspired design at 2018 Detroit auto show *Motor Authority*.  15.1.2018. Viitattu 8.11.2019. (englanniksi)
8. ↑  Kia reveals China-exclusive K3 and K3 Plug-in Hybrid at Auto Shanghai 2019 *Kia Motors Global Media Center*.  16.4.2019. Kia Motors Corporation. Viitattu 8.11.2019. (englanniksi)

Aiheesta muualla
----------------

* Kuvia tai muita tiedostoja aiheesta **Kia Forte** Wikimedia Commonsissa